KIRJALLINEN KYSYMYS E-3567/01

esittäjä(t): Mihail Papayannakis (GUE/NGL) komissiolle

(8. tammikuuta 2002)

Aihe: Leader+

Komissio hyväksyi 4. joulukuuta 2001 Kreikan Leader+ -ohjelman, jonka kokonaisbudjetti on 392,6 miljoonaa euroa. Voisiko komissio esittää selonteon aikaisempien Leader-ohjelmien täytäntöönpanosta Kreikassa ja verrata näiden ohjelmien tuloksia muiden vastaavia ohjelmia täytäntöönpanneiden jäsenvaltioiden saavuttamiin tuloksiin?

Franz Fischlerin komission puolesta antama vastaus

(1. maaliskuuta 2002)

Tarkasteltaessa pikaisesti Leader I -ohjelman toteuttamisesta vuosina 19901993 Kreikassa saatuja tuloksia ja vaikutuksia ja verrattaessa niitä EU:n 12 jäsenvaltion tuloksiin ja vaikutuksiin voidaan todeta erityisesti seuraavaa:

- Rakennerahastojen lopullisina tuensaajina olleista 215 paikallisesta toimintaryhmästä 25 toimi Kreikassa (eli 11,6 % koko määrästä).

- Rakennerahastojen sidotusta ja käytetystä 417 miljoonan euron kokonaismäärästä Kreikan ohjelmaosuus oli 52 miljoonaa euroa (eli 12,5 %). Korostettakoon, että Kreikka kuului rahoituksen täytäntöönpanossa viiden johtavan jäsenvaltion joukkoon (Saksa, Kreikka, Ranska, Irlanti ja Portugali), jossa yli 60 prosenttia paikallisista toimintaryhmistä saavutti tavoitteensa säädetyssä määräajassa 95-prosenttisesti.

- Kaikkiaan 22 000 hankkeesta ja toimesta 1 730 hanketta ja tointa toteutettiin Kreikassa (8 % koko määrästä). Kokoaikaisina työpaikkoina ilmaistuista 25 000 uudesta työpaikasta kaikissa 12 jäsenvaltiossa 1 990 luotiin Kreikkaan (8 % koko määrästä).

- Enemmän kuin puolet paikallisista toimintaryhmistä Kreikassa korosti maaseutumatkailun kehittämistä, ja tämä suuntaus oli havaittavissa erityisesti kaikilla Etelä-Euroopan alueilla.

Edellä esitetyn perusteella voidaan todeta, että Leader I -ohjelman toteuttamisesta Kreikassa on saatu kaiken kaikkiaan tyydyttäviä tuloksia, jotka ovat verrattavissa kaikkien jäsenvaltioiden tuloksiin ja erityisesti lähimpänä Etelä-Euroopassa saatuja tuloksia. Leader-ohjelmalle ominaisten periaatteiden, toisin sanoen alueellisen lähestymistavan, paikallisen kumppanuuden, alhaalta ylöspäin suuntautuvien menetelmien, paikallisten toimintaryhmien suunnitelmien monialaisuuden ja yhtenäisen luonteen, innovaation, verkkotyöskentelyn ja hajautetun rahoituksen soveltamisessa Kreikka sijoittuu jäsenvaltioiden keskitasolle.

Arvoisa parlamentin jäsen saa laajempia tietoja Leader I -ohjelman tuloksista ja vaikutuksista ohjelman koko yhteisöä koskevasta jälkiarvioinnista, joka löytyy www-sivuilta: http:/europa. eu. int/comm/agriculture/eval/index_fi. htm.

Komissio on saanut Leader II -ohjelmasta muutamia kansallisia ja alueellisia jälkiarviointeja (mm. Kreikan Leader II -ohjelmasta) ja tutkii niitä parhaillaan. Komissio julkaisee kaikkien saamiensa selvitysten perusteella tarjouskilpailun ulkopuolisen asiantuntijan valitsemiseksi tekemään koko unionia koskevan Leader II -ohjelman jälkiarvioinnin. Lisäksi ohjelmien täytäntöönpanoa koskevat kertomukset toimitetaan vuoden 2002 alkupuoliskolla. Näihin kertomuksiin liitetään lopulliset menoilmoitukset, jotka on esitettävä komissiolle ohjelmien rahoituksen päätökseen saattamista varten. Näin ollen on hyvin ennenaikaista yrittää tehdä osittaisiakaan päätelmiä Leader II -ohjelman toteuttamisesta, tuloksista ja vaikutuksista Kreikassa tai muissa jäsenvaltioissa, ja vielä vähemmän niitä voidaan verrata keskenään.

Komissio voi vain vahvistaa tässä vaiheessa, että rakennerahastoista rahoitettavat määrät Kreikan Leader II -ohjelman osalta 167,65 miljoonaa euroa sidottiin kokonaisuudessaan 31. joulukuuta 1999 mennessä ja että menoja ja maksuja on suoritettu 31. joulukuuta 2001 asti. Kreikan on tehtävä lopullinen menoilmoitus ja laadittava ohjelman toteuttamisesta loppukertomus vuoden 2002 alkupuoliskolla. Leader II -ohjelman tuensaajina Kreikassa on ollut 49 paikallista toimintaryhmää ja seitsemän muuta yhteisöllistä toimijaa, toisin sanoen 56 paikallista kehityselintä.